पाएं अपने शहर की ताज़ा ख़बरें और फ्री ई-पेपरडाउनलोड करें
भोपाल। अरेरा कॉलोनी स्थित सेंट्रल बैंक ऑफ इंडिया (बीओआई) की ब्रांच में दूसरी बैंकों की तरह सामान्य ढंग से काम चल रहा है, लेकिन एक मामले में यहां का नजारा थोड़ा अलग है। यहां कैश काउंटर से लेकर मैनेजर की कुर्सी पर महिला ही नजर आ रही हैं। यहां तक कि कागजात एक टेबल से दूसरी टेबल तक ले जाने वाली भी महिला कर्मी ही हैं। दरअसल, इस बैंक का संचालन पूरी तरह महिलाओं के हाथों में है।
बैंक में पहुंचने वाली महिला ग्राहक जहां खुद को सहज महसूस कर रही हैं, वहीं पुरुष ग्राहकों की प्रतिक्रिया भी उत्साहजनक है। उनका कहना है कि बैंक में उनके काम जल्द हो रहे हैं। दिल्ली की तर्ज पर भोपाल में भी हाल ही में दो महिला शाखा बैंक खुले हैं।
एक चूना भट्टी में और दूसरी बिट्टन मार्केट में। चूना भट्टी में खुली बीओआई की ब्रांच प्रदेश की पहली महिला ब्रांच है। बैंक मैनेजर पूनम तत्ववादी ने बताया कि उनकी बैंक में फिलहाल चार महिलाएं पूरा काम संभाल रही हैं। इस ब्रांच में ढाई हजार खाते हैं व हर माह करीब 25 करोड़ रुपए का लेन-देन होता है।
इस शाखा में आने वाले ग्राहकों का कहना है कि शुरू में बैंक में पूरी महिलाओं को काम करते देखना अजीब लगा। लगा कि क्या ये महिलाएं बैंक संभाल पाएंगी या फिर बड़े निर्णय ले पाएंगी या नहीं पर सभी महिलाएं बेहतर काम कर रही है। उनके काम जल्द हो जाते हैं, क्योंकि पुरुष कर्मचारी किसी काम से बाहर चले जाते थे तो इंतजार करना पड़ता था। यहां वैसा नहीं है।
उन्होंने बताया कि यह शाखा चूना भट्टी में पहले से काम कर रही है, लेकिन बजट के प्रावधानों के तहत इस ब्रांच को महिला ब्रांच का दर्जा दिया गया है।
हम नहीं ग्राहक बताएं, क्या हुआ परिवर्तन
अरेरा कॉलोनी में 20 मई को खुली सेंट्रल बैंक ऑफ इंडिया की महिला ब्रांच की मैनेजर ओमना विश्वरंभरा कहती हैं कि ग्राहक ही बताएंगे कि महिलाएं बैंक कैसे चला रही है। इस ब्रांच में आठ हजार से अधिक सेविंग अकाउंट है और हर महीने 340 करोड़ का लेन-देन होता है। पिछले 20 दिनों में तकरीबन 95 नए अकाउंट खुले हैं । इससे ग्राहकों के रुझान का अंदाजा लगाया जा सकता है।
सुरक्षा के लिए चाहिए पुरुष गार्ड
दोनों बैंकों की अधिकारी-कर्मचारियों का कहना है कि वो काम करने में किसी भी प्रकार की अड़चन महसूस नहीं कर रही हैं, लेकिन सुरक्षा को लेकर थोड़ा चिंतित हैं। उनका कहना है कि भोपाल में बिजली कंपनी की कर्मचारी मीरा आहूजा हत्याकांड के कारण मन में थोड़ा भय है, यही वजह है कि वो महिला सुरक्षा गार्ड की जगह पुरुष सुरक्षा गार्ड को प्राथमिकता देंगी। चूना भट्टी में तो महिला शाखा को अत्याधुनिक उपकरणों से लैस किया गया है ताकि जरूरत पडऩे पर पुलिस से लेकर आला अधिकारियों तक तुरंत सूचना मिल जाए।
ग्राहकों की प्रतिक्रिया
पता ही नहीं चला कि यह कॉमन ब्रांच महिला ब्रांच में कब बदल गई। दूसरी ब्रांच की तुलना में यहां का महौल शांतिपूर्वक है। काम भी जल्द हो रहा है।
- आरके मिश्रा, ग्राहक, बैंक ऑफ इंडिया
पहले बैंक में आने के बारे में कई बार सोचती थी। अब यहां आकर सहजता महसूस की। यहां पर मेरा कंफर्टेबल लेबल बहुत अच्छा था।
- एकता महेश्वरी, ग्राहक, सेंट्रल बैंक ऑफ इंडिया
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva zho_Hant eng_Latn